ועדת הכנסת, כנסת 25, פרוטוקול מספר 82, 2023-10-23 00:00

אופיר כץ: שלום, בוקר טוב, אני מתכבד לפתוח את ישיבת ועדת הכנסת

אופיר כץ:  היום יום שני, ח' בחשון התשפ"ד, 23 באוקטובר

אופיר כץ:       אני אתחיל מהסעיף האחרון שעל סדר היום: בחירת הסגנים ליושב-הראש

אופיר כץ:  יש אליי כמה פניות לחכות עם זה, אז אנחנו נחכה

אופיר כץ:  אני מקווה שנעשה את זה במהלך היום

אופיר כץ:  אם לא – מחר

אופיר כץ:  כרגע אנחנו מחכים עם זה, לא נצביע על זה בישיבה הזו

אופיר כץ: סעיף 1, בקשת הממשלה להקדמת הדיון בהצעות החוק הבאות, בכל הקריאות: הצעת חוק-יסוד: משק המדינה (הוראת שעה לעניין חוק התקציב לשנת 2024 – חרבות ברזל), מ/1661

אופיר כץ:      מי מנמק ממשרד האוצר?     

איתי טמקין: 	 בוקר טוב

איתי טמקין:  הצעת החוק שאנחנו מבקשים פה לתקן, נוגעת למנגנונים המחויבים כשיש תקציב דו-שנתי

איתי טמקין:  אני מזכיר שהכנסת אישרה תקציב לשנים 2023 ו-2024 ביחד

איתי טמקין:  במצב שמאשרים תקציב דו-שנתי במעבר בין השנים הממשלה נדרשת להציג בפני הכנסת תחזיות מעודכנות לשנה השנייה, בגלל שהתקציב מוגש בהקדם

איתי טמקין:       לפי החוק היינו אמורים להגיש את התחזיות העדכניות האלה עד ה-1 בנובמבר

איתי טמקין:  כמובן, איך שחזרנו מחופשת סוכות התכוונו להכין את התחזיות לכנסת, אבל כמו שהחיים של כולם השתבשו אז גם היכולת לחזות כרגע תחזיות כלכליות מוטלת בספק

איתי טמקין:      לכן אנחנו מבקשים לדחות את מועד הגשת התחזיות לכנסת לשנת 2024, מה-1 בנובמבר ל-15 בדצמבר, בתקווה שעד אז תהיה לנו טיפה יותר ודאות לגבי ההשפעה של האירועים האלה על צד ההוצאה וצד ההכנסה והצמיחה לשנת 2024, ונוכל לבוא ולעדכן את הכנסת באמצע דצמבר, עם כל השינויים המחויבים אם נצטרך לעשות, בעקבות אותם תיקונים

אופיר כץ: אוקיי, מישהו רוצה להתייחס? לא

אופיר כץ:      אם כך, מי בעד הפטור בכל הקריאות?      

אופיר כץ: אושר

אופיר כץ: אושר פה אחד

אופיר כץ: סעיף 2, הצעת חוק הארכת תקופות ודחיית מועדים (הוראת שעה – חרבות ברזל) (אישורים רגולטוריים, עיצומים כספיים ובדיקות מיתקני גז), התשפ"ד-2023, מ/1662

אופיר כץ:      מנמק משרד המשפטים, בבקשה

יעל קריב טייטלבאום: 	 על הרקע של נסיבות החירום, של מלחמת חרבות ברזל, קיבלנו פניות דחופות גם מהציבור וגם מהרגולטורים, שהעלו את הצורך לדחות אוטומטית מועדים של אישורים רגולטוריים, כמו שעשינו בתקופת הקורונה

יעל קריב טייטלבאום:  המטרה המרכזית של טיוטת החוק היא - - -     

אופיר כץ: כמו מה? מה זה אומר? דוגמה

יעל קריב טייטלבאום: רישיונות עסק, אישורי יצוא, אישורי יצרן, היתרי בנייה וכולי

אופיר כץ: אוקיי

יעל קריב טייטלבאום: אז המטרה היא להקל על המשק בנסיבות האלה, לאפשר גם לרשויות הציבוריות להתמקד עכשיו בניהול מצב החירום, ולדחות את המועדים בפרק זמן קצר של שלושה חודשים

יעל קריב טייטלבאום:  יש צורך בקידום דחוף של הצעת החוק

יעל קריב טייטלבאום:  כבר עכשיו יש אישורים רגולטוריים שפקעו מתחילת המלחמה וצריך להאריך אותם

יעל קריב טייטלבאום:  היא עושה הארכה אוטומטית של שלושה חודשים של כל המועדים שנופלים בין ה-7 באוקטובר - - -     

אופיר כץ: אוקיי, תודה

אופיר כץ:       מישהו מחברי הכנסת רוצה להתייחס?     אם כך, מי בעד מתן הפטור בכל הקריאות?      

אופיר כץ: אושר

אופיר כץ: אושר פה אחד

אופיר כץ: סעיף 3, הצעת חוק המקרקעין (תיקון מס' 38) (הרחבת בנייה לשם הקמת מרחב מוגן בבית מורכב), התשפ"ד-2023, מ/1663

אופיר כץ:      משרד המשפטים מנמקים? בזום

דוד פרוינד: שלום

דוד פרוינד:  הצעת החוק מבקשת להקל על בעלי דירות בבית מורכב

דוד פרוינד:  בית מורכב זה אומר בית שמורכב מכמה אגפים וכמה מבנים, שהם כולם ביחד בית משותף

דוד פרוינד:  מה שקורה נכון להיום זה שאם דייר נמצא בבית משותף ורוצה להרחיב את הדירה לשם בניית ממ"ד, הוא צריך לקבל הסכמה מ-60% מבעלי הדירות

דוד פרוינד:  אבל אם הוא גר בבית מורכב, שזה אומר כאמור שיש לו כמה אגפים וכמה מבנים שכולם ביחד הם בית מורכב, הוא צריך לעבור ולבקש הסכמה מ-60% מבעלי הדירות מכל אגף ואגף ומכל מבנה ומבנה שהוא קשור לבית המורכב

אופיר כץ: מה זה בית מורכב? לא הבנתי

דוד פרוינד: בית מורכב זה למעשה בית משותף אחד גדול שמורכב מכמה מבנים או אגפים נפרדים, אבל מבחינה מעשית כל המבנה והאגפים - - - לבית משותף אחד

משה רוט: אני אחדד

אופיר כץ: 	 כן, תחדד, לא הבנתי

משה רוט: יש לפעמים בית מספר אחד, שיש לו שלוש-ארבע כניסות ואין שום קשר בין הכניסה א' לכניסה ב', לכניסה ג', לכניסה ד'

משה רוט:  מה הפירוש? פה יש למשל שישה דיירים, פה שישה דיירים ופה שישה דיירים, אבל בהתחלה, כשעשו את הטאבו, כולם היו בניין אחד

משה רוט:  אין שום קשר

אופיר כץ: גם אם הם פיזית לא מחוברים?     

משה רוט: כשכניסה א' עושה פעולת בנייה אין שום נפקותא לגבי כניסה ב' או ג', אבל בגלל שהן כולן ביחד בסוג של פול הכרחי אז פתאום ההוא בצד כניסה ד', שאין לו שום קשר לכניסה א', יכול להגיד: כן, לא

אופיר כץ: הבנתי

משה רוט: אגב, הנושא הזה צריך תיקון רציני בכלל

אופיר כץ: שורש, לא רק לממ"דים

משה רוט: כן, בטח, זה סתם משהו שפוגע באנשים

אופיר כץ: אז מה אומרת ההצעה?      

דוד פרוינד: ההצעה אומרת שאם אני דייר באגף א', אני צריך לבקש את ההסכמה מ-60% מבעלי הדירות באגף א' – באגף שלי, ואני לא צריך ללכת לאגף ב', ג' או ד' וכולי, מכיוון שההסכמה רלוונטית רק לאגף של המבנה הספציפי שלי

דוד פרוינד:       אני רק אציין בהמשך למה שנאמר פה, שגם מבני הרכבת – מבני השיכונים הידועים, הם גם מורכבים מכמה כניסות, וכולן ביחד למעשה הם בית מורכב

אופיר כץ: זה רק לבניית ממ"ד?      

דוד פרוינד: מדובר רק על בניית ממ"ד

אופיר כץ: אז למה צריך 60% מהבניין הרלוונטי? זה לא הרבה?      

דוד פרוינד: חוק המקרקעין קובע כיום שלצורך הרחבת דירה לבניית ממ"ד - - -      

אופיר כץ: הבנתי שזה החוק, בסדר, אנחנו פה בשביל לשנות אם יש צורך

אופיר כץ:  אבל נראה לי שבשביל דבר כמו ממ"ד לבקש 60% הסכמה זה משהו שצריך לחשוב איך להוריד את זה

דוד פרוינד: זאת נקודה אחרת - - -     

משה רוט: נכון, אבל יש איזו נפקותא

משה רוט:  סליחה, פה אני - - -     

אופיר כץ: אני רואה שאתה מומחה בנושא?      

משה רוט: אני מכיר את הנושא הזה טוב, גם מהמקצוע שלי

משה רוט:  הבעיה זה שהממ"ד לא יושב באוויר אז אם מישהו בקומה שלוש רוצה לעשות ממ"ד זאת אומרת שבתוך החצר פתאום יהיה מבנה

משה רוט:   	 אז זה לא בדיוק נכון שזה לא משפיע, זה מאוד מאוד משפיע על האגף הזה

משה רוט:  אבל מצד שני, מה שהוא אומר – הוא קורא לזה אגף, אבל זאת כניסה אחרת שבכלל לא קשורה לנושא, שכנים שאתה אפילו לא מכיר או לא רוצה להכיר

ארז מלול: אבל באותו אגף אתה כן צריך 60% - - -     

משה רוט: כן, באותו אגף – 60% - - -      

ארז מלול: היושב-ראש דיבר על אותו אגף

אופיר כץ: כן, אני שאלתי על אותו אגף, האם זה לא הרבה 60%

משה רוט: באותו אגף – יש בזה היגיון

משה סעדה: לא הבנתי, תסביר לי

משה רוט: אתה רוצה לעשות בנייה? – בבקשה, אם אתה שכן שלי, אני אומר: תפאדל

משה רוט:  אבל בפועל אתה כאילו לוקח מהזכויות של אנשים אחרים

משה סעדה: אבל זאת תוספת זכויות

משה רוט: גם אם זה ממ"ד

משה רוט:  אתה שם את הממ"ד על המבנה בתוך החצר

משה סעדה: אתה מדבר על בית משותף?     

משה רוט: בבית משותף, כן

משה סעדה: ואז זה לא יהיה ציבורי, כל אחד ישים - - -     

משה רוט: אז השכנים האחרים אומרים: תקבל אישור ממני, כי בפועל זה נוגע אליי - - -     

מירב בן ארי: 	 כל בית משותף הוא מורכב; לא כל בית מורכב הוא בית משותף

מירב בן ארי:  עכשיו אנחנו לומדים פה משהו חדש

אופיר כץ: סיימת, אדוני?      

דוד פרוינד: אני רק אזכיר שהצעת החוק אומרת שיש פה גם מנגנון לשמור על בעלי הדירות באגפים האחרים או במבנים האחרים

דוד פרוינד:  ככל שזה פוגע בזכויות הם יוכלו לפנות למפקח

דוד פרוינד:  יש כאן גם שמירת זכויות, אנחנו לא מתעלמים מהם מצד אחד; מצד שני אנחנו אומרים, כפי שאמרו גם כאן: הם לא תמיד רלוונטיים בהכרח ובאופן ישיר להחלטה הזו לבניית הממ"ד, ולכן ההסכמה תצטרך להתקבל רק ממי ששייך לאותו מבנה או לאותו אגף

אופיר כץ: תודה

אופיר כץ:      מי בעד מתן הפטור בכל הקריאות? מי נגד?      

אופיר כץ: אושר

אופיר כץ: אם כך, אושר פה אחד

אופיר כץ:      אני אנעל את הישיבה, אם יהיה צורך נעדכן אתכם לגבי הסגנים, אם זה יבשיל להיום

אופיר כץ:       תודה, הישיבה נעולה